**ADVOKATSKA KANCELARIJA GECIĆ LAW**

raspisuje

**KONKURS**

za dodelu Stipendije studentima državnih pravnih fakulteta u Srbiji „Taboroši Stipendija“

1. Uslovi za učešće na konkursu za dodelu stipendije „Taboroši Stipendija – Taboroši Regulatory Challenge 2024“ („**Konkurs**“).

Pravo na učešće na Konkursu imaju studenti:

1. koji su 2024. godine prvi put upisani na 4. godinu osnovnih akademskih studija na jednom od državnih pravnih fakulteta u Srbiji; i
2. koji su zaključno sa junskim ispitnim rokom 2024. godine ostvarili prosek u dosadašnjem toku studiranja od najmanje 8,5 (osam zarez pet).
3. Nagradni fond stipendije, broj stipendija, iznos i način isplate

Nagradni fond stipendije „Taboroši Stipendija“ obezbeđuju porodica Taboroši i Advokatska kancelarija Gecić Law. Ukupan nagradni fond stipendije iznosi **EUR 2.000** (koji će biti isplaćen u dinarskoj protivvrednosti izračunatoj po srednjem kursu Narodne banke Srbije na dan uplate).

Advokatska kancelarija Gecić Law, može dodeliti ukupan nagradni fond stipendije samo jednom kandidatu, ukoliko samo jedan kandidat ispunjava kriterijume po oceni Komisije, u skladu sa poglavljem D. „Kriterijumi i postupak za ocenu kandidata“; ili više kandidata ukoliko više kandidata ispunjava kriterijume po oceni Komisije, u skladu sa poglavljem D. „Kriterijumi i postupak za ocenu kandidata“.

U slučaju da više kandidata ispunjava kriterijume po oceni Komisije, Komisija će odlučiti o iznosu stipendije koji će biti dodeljen svakom kandidatu ponaosob, a u zavisnosti od stepena ispunjenosti kriterijuma navedenih u poglavlju D.

Stipendija će izabranom kandidatu ili kandidatima biti isplaćena uplatom na tekući račun naznačen u ugovoru o stipendiranju, koji će kao preduslov za dodelu stipendije, izabrani kandidat ili kandidati biti dužni da zaključe sa advokatskom kancelarijom Gecić Law u roku naznačenom u poglavlju F. „Rok za donošenje odluke o izboru kandidata“, ili naknadno, a kako bude ugovoreno sa advokatskom kancelarijom Gecić Law („**Ugovor o stipendiranju**“).

Uz novčanu nagradu, a kao dodatni bonus, izabrani kandidat(i) će imati priliku za praksu u advokatskoj kancelariji Gecić Law.

Period za koji se stipendija dodeljuje je od decembra 2024. godine zaključno sa novembrom 2025. godine.

1. Neophodna dokumentacija

Kandidat je, prilikom prijavljivanja za učešće na Konkursu, dužan da dostavi sledeću dokumentaciju („**Dokumentacija**“):

1. Prijavu (Obrazac A);
2. Uverenje o upisanoj 4. godini osnovnih akademski studija jednog od državnih pravnih fakulteta u Srbiji;
3. Štampane podatke sa elektronske lične karte ili fotokopiju lične karte koja ne sadrži čip;
4. Biografiju/*Curriculum vitae* (od najviše 500 reči);
5. Esej na temu:

**„Procesni aspekt postupka utvrđivanja povrede konkurencije u Republici Srbiji i njegova (ne)usaglašenost sa pravnim okvirom u Evropskoj uniji – pokretanje postupka, nenajavljeni uviđaj, pravno stranke na odbranu, sudska zaštita“**

Dokumentacija se podnosi elektronskim putem na adresu taborosi.stipendija@geciclaw.com, dok su kandidati dužni da, na zahtev advokatske kancelarije Gecić Law, upućen na email adresu koju su naznačili u Obrascu A, dostave sve ili neke originale dokumenata iz Dokumentacije na adresu advokatske kancelarije Gecić Law (preporučenom poštom sa povratnicom, ili lično, ukoliko tako bude naznačeno od strane advokatske kancelarije Gecić Law), a u roku naznačenom tom prilikom od strane advokatske kancelarije Gecić Law.

Dostavljanjem Rada u okviru prijave za učešće na Konkursu, kandidat se odriče svih imovinskih autorskih prava na Radu te iste u potpunosti, predmetno, prostorno i vremenski neograničeno, te bez naknade prenosi advokatskoj kancelariji Gecić Law.

1. Kriterijumi i postupak za ocenu kandidata

Za potrebe odabira najboljih kandidata biće formirana Komisija sastavljena od 2 grupe („**Komisija**“). Komisija će biti imenovana od strane advokatske kancelarije Gecić Law.

Jedna grupa Komisije će pročitati, analizirati i oceniti svaki dostavljen Rad („**Grupa 1**“).

Nakon pregleda i ocene Radova od strane Grupe 1, najbolji kandidati će putem e-mail adrese koju su naznačili u Obrascu A biti pozvani da uzmu učešće u finalnoj rundi,u kojoj će se najbolji kandidati predstaviti drugoj Komisiji, u odvojenim izlaganjima („**Grupa 2**“). Grupa 2 će intervjuisati kandidate i oceniti njihov nastup i odgovore na postavljena pitanja.

Članovi Komisije će odlučiti o oceni Rada i/ili kandidata diskrecionom odlukom, rukovodeći se kriterijumima koji uključuju, ali se ne ograničavaju na:

* Kvalitet eseja regulatornog problema; i
* Posvećenost kandidata istraživačkom radu u oblasti privrednog prava tokom studija i obrazložen plan da karijeru posveti radu u privrednoj advokaturi i/ili naučno-istraživačkom radu u oblasti privrednog prava.

Ocene koje daju članovi Komisije kao i njihovi komentari Radova ili nastupa će biti poverljive prirode, te kandidati neće imati mogućnost uvida u iste. Kandidat ili kandidati kojima će biti upućene ponude za zaključenje Ugovora o stipendiranju će biti kandidat(i) koji su dobili najviše ocene dobijene sabiranjem ocena svih grupa Komisije, a na osnovu čega će advokatska kancelarija Gecić Law doneti odluku o dodeli stipendije. Takođe, ukoliko izabrani kandidat(i) odbije ponudu za zaključenje Ugovora o stipendiranju, advokatska kancelarija Gecić Law zadržava pravo, ali nije obavezna da, ponudi zaključenje Ugovora o stipendiranju sledećem najboljem kandidatu.

Ukoliko Komisija bude smatrala da nijedan od kandidata ne ispunjava gorenavedene uslove za dodelu stipendije, nijedan kandidat ne prihvati ponudu za zaključenje Ugovora o stipendiranju ili nastupe druge okolnosti zbog kojih bi očigledno bilo neopravdano ili nemoguće dodeliti stipendiju, advokatska kancelarija Gecić Law neće biti u obavezi da zaključi Ugovor o stipendiranju niti da isplati stipendiju.

1. Rok za podnošenje Dokumentacije

Rok za podnošenje Dokumentacije je **17.11.2024. godine do 23:59h**.

Dokumentacija se podnosi isključivo elektronskim putem na način određen u poglavlju C. Neophodna dokumentacija.

Nepotpuna Dokumentacija, Dokumentacija koja sadrži neistinite podatke, Dokumentacija podneta od strane neovlašćenog lica, te Dokumentacija koja sadrži bilo koje druge bitne nedostatke neće biti uzeta u razmatranje, te će se smatrati da naznačen kandidat nije podneo punovažnu prijavu za učešće na Konkursu.

1. Rok za donošenje odluke o izboru najboljih kandidata

Odluka o izboru najboljih kandidata biće objavljena na sajtu advokatske kancelarije Gecić Law, **02.12.2024. godine**.

Stipendije će izabranom kandidatu ili kandidatima biti dodeljene nakon **03.12.2024. godine.** Advokatska kancelarija Gecić Law će blagovremeno obavestiti izabranog kandidata(e) o tačnom vremenu i mestu dodele stipendije.

1. Izmena rokova

Rokovi navedeni u konkursu su podložni izmenama u slučaju nastupanja nepredviđenih okolnosti koje Advokatska kancelarija Gecić Law nije mogla predvideti u vreme raspisivanja konkursa.

1. Kontakt

Osoba zadužena za organizaciju „Taboroši Stipendije“ u advokatskoj kancelariji Gecić Law, a kojoj se možete obratiti za sva pitanja u vezi sa stipendijom je:

**Hristina Kosec**

Email: hristina.kosec@geciclaw.com

Tel: +381 11 404 35 70

U Beogradu,

 22.10.2024. godine